3 ค่ายใหญ่ ! ยอมจ่ายค่าไลเซ่นส์งวด 3 ทีวีดิจิตอลแล้ว
 3 ค่ายใหญ่ ! ยอมจ่ายค่าค่าไลเซ่นส์งวด 3 ทีวีดิจิตอล พร้อมค่าปรับกรณีผิดชำระตั้งแต่วันที่ 23 พ.ค. - 27 มิ.ย. 59 รวมมูลค่ากว่า 1.57 พันลบ.
27 มิ.ย. 2559

นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (เลขาธิการ กสทช.) เปิดเผยว่า วันนี้มีผู้ประกอบการทีวีดิจิตอล 3 รายเข้ามาชำระค่าประมูลทีวีดิจิตอล งวดที่ 3 พร้อมค่าปรับกรณีผิดนัดชำระที่คิดตั้งแต่วันที่ 23 พ.ค. – 27 มิ.ย. 2559 (รวม 35 วัน) รวมเป็นเงินทั้งสิ้น 1,566,382,083.33 บาท
โดยผู้ประกอบการที่มายื่นชำระในวันนี้ ได้แก่ 1.บริษัท จีเอ็มเอ็ม แชนแนล จำกัด (ช่อง GMM 25) ชำระทั้งสิ้น 452,462,500 บาท แบ่งเป็นค่าประมูลทีวีดิจิตอล งวดที่ 3 จำนวน 449,400,000 บาท และค่าปรับกรณีผิดนัดชำระ 3,062,500 บาท
บริษัท จีเอ็มเอ็ม วัน ทีวี จำกัด (ช่อง ONE) ชำระทั้งสิ้น 552,650,625 บาท แบ่งเป็นค่าประมูลทีวีดิจิตอล งวดที่ 3 จำนวน 548,910,000 บาท และค่าปรับกรณีผิดนัดชำระ 3,740,625 บาท
บริษัท ทริปเปิล วี บรอดคาสท์ จำกัด (ช่อง ไทยรัฐทีวี) ชำระทั้งสิ้น 561,268,958.33 บาท แบ่งเป็นค่าประมูลทีวีดิจิตอล งวดที่ 3 จำนวน 557,470,000 บาท และค่าปรับกรณีผิดนัดชำระ 3,798,958.33 บาท สำหรับเงินดังกล่าวสำนักงาน กสทช. จะนำส่งกระทรวงการคลังเพื่อเป็นรายได้ของแผ่นดินต่อไป
ทั้งนี้ ยังเหลืออีก 2 ช่อง คือ ช่องไบรท์ทีวี และ ช่อง PPTV ยังไม่ได้นำเงินมาชำระงวดที่ 3